Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Marta Álvarez Alonso andreak egindako galderaren erantzuna, Foru Diputazioak emana, lan-kontratudunei gradua ordaintzeari buruzkoa. Galdera 2019ko irilaren 20ko 15. Nafarroako Parlamentuko Aldizkari Ofizialean argitaratu zen.

Iruñean, 2019ko urriaren 16an

Lehendakaria: Unai Hualde Iglesias

ERANTZUNA

Navarra Suma talde parlamentarioari atxikitako foru parlamentari Marta Álvarez Alonso andreak idatzizko eskaera egin du (PES-00071); horren bidez, honako informazio hau eskatzen dio Nafarroako Gobernuari:

Nafarroako Gobernuak zer asmo darabil lan-kontratudunei gradua ordaintzeko moduari eta epeei dagokienez?

Nafarroako Gobernuak, enplegatu publikoen lan-gatazkak hobetzeko helburu irmoarekin, azaroko nominan graduko osagarria ordainduko die kontratu administratiboa duten aldi baterako langileei; horretaz gainera, langile horiei dagokien 2015eko urtarrilaren 1etik aurrerako atzera-eraginaren kostua ordainduko die. Ordainketa horrek prestakuntza-sustapenean dauden langile funtzionarioak ere hartzen ditu.

Zer kostu izanen du planteamendu horrek? Dena batera ordaindu ezean, zer kostu izanen du urtez urte?

Ordainketak 75.000.000 euroko kostua ekarriko dio Nafarroako Gobernuari, eta ordainketa bakarrean eginen da; zenbateko horretatik, 72.000.000 euro kontratu administratiboa duten aldi baterako langileei dagozkie, eta 3.000.000 euro, berriz, prestakuntza-sustapenean edo jarduneko egoera berezian dauden langileei.

Guztizko zenbatekotik, 18.000.000 euro 2019ko ordainketari dagozkio. Urteko zenbateko hori ekitalditik ekitaldira aldatuko da, gradua kobratzea dagokien aldi baterako langileen kopuruaren arabera.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko urriaren 10ean

“Navarra Suma” talde parlamentarioari atxikitako foru parlamentari Marta Álvarez Alonso andreak galdera egin du langile kontratatuei gradua ordaintzeari buruz (10-19/PES-00071). Honen bidez, Lehendakaritzako, Berdintasuneko, Funtzio Publikoko eta Barneko kontseilariaren erantzuna bidaltzen dizut, zeina 2019 urriaren 11n bidalitako erantzunaren, 2257 zenbakiko sarrera-erregistroa duenaren, osagarria baita.

Informazio osagarri hau bidaltzen dugu, zeren eta bidalitako erantzunean, ez baikenuen eman, horretarako asmoa bagenuen ere, kostuaren zenbateko zehatzei buruz prestatuta genuen informazioa.

Horren ordez, zenbateko biribilduak eman genituen, lanerako barneko dokumentu batean erabilitakoak.

Honako hauek dira zenbateko zehatzak, jakin ditzazun:

75.498.933,81 euro: horixe da Nafarroako Gobernuak ordainketa bakarrean ordainduko duenaren guztizko kostua. Kostu hori honela xehakatzen da:

• 72.615.237,81 euro: kontratu administratiboa duten aldi baterako langileei dagozkie.

• 2.883.696 euro: prestakuntza-sustapenean edo jarduneko egoera berezian dauden langileei dagozkie.

Guztizko zenbatekotik, 18.191.176 euro 2019ko ordainketari dagozkio. Urteko zenbateko hori ekitalditik ekitaldira aldatuko da, gradua kobratzea dagokien aldi baterako langileen kopuruaren arabera.

Barka eragozpenak.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko urriaren 16an

Lehendakaritzako, Berdintasuneko, Funtzio Publikoko eta Barneko kontseilaria: Javier Remírez Apesteguía